1Bagenzi bange ningonza mwijuke baisenkuruitwe nkooku baayebemberwaga Ekicu omwirungu, kandi boona nkooku baarabire omu Nyanja, 2kandi boona nkooku baabatiriziibwe omu kicu eki n'omu Nyanja bakwataniize na Musa. 3Kandi bakalya ekyokulya ky'embaganiza 4boona bakanywa n'amaizi ag'embaganiza. Bbo baanywaga ha mwandara ogu ogwagendaga nabo, kandi Omwandara ogu akaba ali Kristo. 5Noobu kiraaba kyabaire kiti, baitu baingi omuli bo batasiimwe Ruhanga kandi bakahwerekerezibwa omwirungu. 6Hati ebi byona by'okutuhabura, tuleke kwegomba ebibi abaisenkuru itwe nkooku baakozire. 7Muleke kuramya embandwa nk'abamu omuli bo oku baakozire. Kikahandiikwa kiti: “Abantu bakaikarra kulya n'okunywa, kandi baimuka kucekeca.” 8tuleke kweha obusiihani nk'abamu omuli bo oku baakozire, haafa abantu emitwaro ebiri n'enkumi isatu kiro kimu. 9Tuleke kujwahya MUKAMA nk'abamu omuli bo oku baakozire, baahwerekerizibwa enjoka; 10kandi tuleke kuhyema nk'abamu omuli bo oku baakozire baamarwaho Omuhwerekereza. 11Hati ebi byona bikabaho nk'ekyokurorraho, kandi byahandiikwa kwegesa itwe abaroho biro binu ebya ha mpero. 12Nahabweki arukuteekereza nkooku ayemeriire, ayerinde atagwa. 13Busaho kyohyo ekirabaiziire ekitahikaho abantu boona. Ruhanga mwesigwa, taliikiriza ebyohyo ebibahinguraine kubahikaho, baitu omu kwohebwa nk'oku alibaha amagezi ag'okisingura nukwo musobole okugumiisiriza. 14Bagenzi bange abagonzibwa, mwetantale kuramya embandwa. 15Nimbahabura nk'abantu abarukwetegereza. Inywe mwecweremu inywenka amazima g'eki ndukugamba. 16Ekikopo eki tusabira omugisa, tinukwo okubagana ha sagama ya Kristo? Omugaati ogu tucwamu, tinukwo okubagana ha mubiri gwa Kristo? 17Omugaati nkooku guli gumu, na itwe abaingi tuba mubiri gumu, habwokuba itwena tubagana ha mugaati gumu. 18Mwetegereze emirwa y'Abaisirairi: abalya ebyonzira ebihongerwe, tinubo abaina obukwatane na Ruhanga anyakuramibwa? 19Obu, nimba ningamba ki? Nimugira ngamba nti: Ebihongiirwe embandwa nakyo kintu kiri aho? Rundi nti: Embandwa erohokwo? 20Nangwa, eki ndukugamba nikyo kinu: Abakafiiri ebi bahonga, babihongera embandwa, tibabihongera Ruhanga. Tindukugonza inywe mweteerane n'embandwa. 21Timusobora kunywa ha kikopo kya MUKAMA, kandi na ha nkooba y'embandwa. timusobora kulya ha kiihuro kya MUKAMA kandi na ha buro bw'embandwa. 22Obu, MUKAMA titurukumwendereza? Niitwe turukumukiza amaani? 23“Ebintu byona nibiikirizibwa”, baitu tibiri byona by'omugaso. “Ebintu byona nibiikirizibwa”, baitu tibiri byona birukugumya ekitebe. 24Buli muntu aleke kweserurra ebye, baitu aserre n'ebirukugasira mutaahi we. 25Kyona ekitundwa omu katale k'enyama mukirye n'omutima gumu, mutarukugurukyagurukya. 26Habwokuba: “ensi n'ebigirumu byona bya MUKAMA”. 27Kakuba omu ha baikiriza Ruhanga abaraaliza ha bugenyi, mukaikiriza kugendayo, mulye kyona eki babasemberiize mutarukugurukyagurukya. 28(Baitu omuntu kakuba naabamanyisa ati: “Ekintu kinu kihongerwe”, muleke kukirya, tihali habwanyu baitu habw'ogu abamanyisize. 29Eki tindukukigamba habw'oburungi bw'emitima yanyu, baitu habw'oburungi bw'omutima gw'ogu.) Mara habwaki nyigamira ebiteekerezo by'omuntu ondi? 30Obu ndaaba nindya ninsiima Ruhanga, nimpyemererwa ki habw'ekindukulya mmazire kusiima? 31Nukwo nu, obu muraabaga nimulya rundi ninumywa rundi nimukora ebintu ebindi byona, mubikolege habw'okuhaisa Ruhanga ekitiinisa. 32Mutalibiihiza Abayudaaya, rundi Abagiriiki, rundi ebitebe by'abaikiriza Ruhanga. 33Mukole nka nyowe oku ndengaho kukyanganura abantu boona omu buli kintu eki nkora, ntarukuserra eby'okungasira nyenka, baitu eby'okugasira abaingi nukwo bajunwe.
lug_Latn